《题常熟张孝女传后》
清代·何佩玉

孝女心，天上月，万古清光长不没。孝女颜，雪中花，千秋香艳明于霞。

十龄失怙心如剖，宛转相依惟阿母。屏除粉盝与脂签，日侍茶铛兼药臼。

窈窕窗前守一经，天然玉立秀亭亭。螺丸肯画双弯碧，閒煞虞峰入镜青。

传家雅有支机石，笑语承欢自朝夕。不绣鸳鸯并凤凰，簪花小仿曹娥格。

温凊辛勤二十年，一朝母病痛难痊。人间那有长生乐，苦乞参苓晓夜煎。

背人偷卷香罗袖，欲倩肌肤延母寿。空庭悄立月无光，虬箭沈沈催玉漏。

瓠犀深啮臂脂殷，眼波迸裂攒眉山。一线金刀飞白炼，血痕尽变桃花斑。

烹作羹汤进母食，绕床忍著凄凉色。岂知母病太沈绵，百转千回医不得。

生身恩重此身轻，代死吁天天亦惊。一瓣心香虔默祷，椎心欲泣不成声。

悲鸣鵩鸟号风木，户外清霜折慈竹。白云痛绝影迢迢，愁对寝帏镫晕绿。

香桃骨瘦不胜衣，麦粥微餐药饵稀。含笑随亲归碧落，雁行肠断惜分飞。

芳名真合标青史，彤管传来凭阿姊。南国徒夸彼美人，北宫不数婴儿子。

焚香读处首先低，今古何人可与齐。惆怅琴河寒食节，女贞花发孝乌啼。

作者简介：何佩玉，字琬碧，歙县人。秉堂三女，祝麒室。有《藕香馆诗钞》。